אלבום חדש ללהקת עלמא, שכמו שהגדיר זאת אהוד בנאי יוצרת: ״פולק כנעני – עברי״.
האלבום החדש הוא אסופת שירים אישיים בהפקה מוסיקלית עדינה של פטריק סבג.
ללא חברת תקליטים הוציאה להקת עלמא אלבום בכורה שנמכר ב-13,000 עותקים והפך ללהיט מפה לאוזן. ההרכב שכולל את בני הזוג אברהם ורעיה מוסקל ואת אליאב אובל-נאמן רכש מעריצים רבים מכל גווני האוכלוסיה, כולל אביתר בנאי שהזמין אותם לפתוח הופעה שלו.
את אלבומם השני מכרו ביותר מ-10,000 עותקים ופרויקט ההדסטארט רשם הצלחה רבה וגייס את הסכום הגבוה ביותר שגויס בהד סטארט בתחום המוסיקה לשנת 2016.
“לכבוד המקום” הוא אלבום שעוסק בזוגיות ובגדילה, לצד השראה מהתפילה וגעגועים לפשטות של פעם. המנגינות הנפלאות עם נגיעות פולק ושילוב הקולות המוצלח של חברי הטריו עושות חשק לעצום עיניים ולהפליג למקומות מוארים.
באלבום מתארחת לאה שבת שנתנה חיזוק קולי עם המוואלים הנהדרים שלה בסינגל “אמרי נא” ואהוד בנאי מתארח בנגינה בשיר “דיאלוג”.
אברהם מוסקל: “לכבוד המקום כשמו כן הוא, לכבוד כל המקומות הפנימיים והחיצוניים שאנחנו פוגשים כבני אדם, ולכבוד המקום ​ברוך הוא, שמכוון אותנו בדרך המופלאה והפתלתלה של החיים”.